പ്ലസ് ടു സേ പരീക്ഷ: ആദിവാസി വിദ്യാര്ഥികള് ഫീസടക്കണമെന്ന് സര്ക്കുലര് കൊച്ചി: സേ പരീക്ഷക്ക് ഫീസടക്കണമെന്ന പട്ടികവര്ഗ വകുപ്പിന്റെ സര്ക്കുലറില് വലഞ്ഞ് ആദിവാസി വിദ്യാര്ഥികള്. കോവിഡ് മൂലമുള്ള സാമ്ബത്തിക പരാധീനത കാരണം എസ്.സിഎസ്.ടി വിദ്യാര്ഥികള്ക്ക് ഫീസടക്കാനുള്ള തുകപോലും കണ്ടെത്താന് കഴിയില്ല. പരീക്ഷഫീസ് ഇനത്തില് ഒരു പേപ്പറിന് 175 രൂപ നിരക്കിലും ഇംപ്രൂവ്മെന്റ് 500 രൂപ നിരക്കിലുമാണ് അടക്കേണ്ടത്. ജൂലൈ 30നാണ് പട്ടികവര്ഗ ഓഫിസര്മാര്ക്ക് ഡയറക്ടര് സേ പരീക്ഷ സംബന്ധിച്ച നിര്ദേശം നല്കിയത്. ഹയര് സെക്കന്ഡറി ഫലം വന്നതിനുശേഷം ഇംപ്രൂവ് ചെയ്യുന്ന വിദ്യാര്ഥികള്ക്കുള്ള സേ പരീക്ഷക്ക് ജൂലൈ 31ന് അപേക്ഷ സമര്പ്പിക്കണമെന്നും പരീക്ഷ ഈ മാസം 11ന് നടത്താനുമാണ് വിജ്ഞാപനം. പരീക്ഷയില് വിജയിക്കാത്ത കുട്ടികളുടെ വിശദാംശങ്ങള് പ്രമോട്ടര്മാര് വഴി കണ്ടെത്തി അവസാന തിയതിക്ക് മുമ്ബ് സ്കൂളില് അപേക്ഷയും ഫോട്ടോയും എത്തിക്കണം. സ്കൂളില് നേരിട്ട് എത്താനാകാത്ത സാഹചര്യത്തില് സ്കൂള് അധികൃതരെ ബന്ധപ്പെട്ട് സേ പരീക്ഷ എഴുതുന്ന കുട്ടിയുടെ വിവരം അറിയിക്കുകയും തുടര് നടപടി സ്വീകരിക്കുകയും ചെയ്യണമെന്ന് ജോയന്റ് ഡയറക്ടര് വാണി ദാസാണ് ഉത്തരവിട്ടത്. സംസ്ഥാനത്ത് ഹയര് സെക്കന്ഡറി പരീക്ഷ എഴുതിയ 5375 ആദിവാസി വിദ്യാര്ഥികളില് 3530 പേര് ഉന്നത പഠനത്തിന് യോഗ്യത നേടി. 1845 കുട്ടികള്ക്ക് സേ പരീക്ഷയെഴുതണം.